ไฟแนนซ์ทูเดย์
ต้องบอกว่า สรรพากรยุคของ สาธิต รังคสิริ อธิบดีกรมสรรพากร หรือพี่เอ๊าะ นั้นทำงานได้ดุดัน ครอบคลุมทุกหย่อมหญ้าจริง
26 ต.ค. 2555

ต้องบอกว่า สรรพากรยุคของ สาธิต รังคสิริ อธิบดีกรมสรรพากร หรือพี่เอ๊าะ นั้นทำงานได้ดุดัน ครอบคลุมทุกหย่อมหญ้าจริง 
เพราะล่าสุดเตรียมเช็กภาษีตั้งแต่ดารา หมอ วิศวะ ซื้อขายผ่านอินเทอร์เน็ต ร้านค้าของเก่า ยันแผงขายพระ 




ล่าสุด ยังกระแซะของบจากคลัง 2,000 ล้านบาท เพื่อพัฒนาระบบไอทีเชื่อมข้อมูล 3 กรมภาษี งานนี้ได้ข่าวว่ามีคนจองขอเป็นผู้พัฒนาระบบคอมพ์เรียบร้อยโรงเรียนไปแล้วด้วย 
...แม้ว่าผลของการชิงดำตำแหน่งผู้อำนวยการธนาคารออมสินยังไม่ได้ข้อสรุปว่าหวยจะออกที่ไหน แต่ได้ข่าวว่ามีคนเตรียมวิ่งขอเข้าเสียบตำแหน่งกรรมการผู้จัดการธนาคารอาคารสงเคราะห์ (ธอส.) แทน วรวิทย์ ชัยลิมปมนตรี ซึ่งเป็นเอ็มดีคนปัจจุบัน ที่เป็นเต็งหนึ่งผู้อำนวยการธนาคารออมสินคนใหม่เรียบร้อยแล้ว แม้ล่าสุดก็มีชื่อของ อังคณา ไชยมนัส รองกรรมการผู้จัดการกลุ่มงานการตลาด ธอส. ที่คาดว่าน่าจะถูกเสนอชื่อให้เป็นกรรมการผู้จัดการ ธอส. คนใหม่ก็ตาม
...ชั่วโมงนี้ต้องบอกว่า สุภา ปิยะจิตติ รองปลัดกระทรวงการคลัง หรือพี่ด้งของน้องๆ นักข่าว หลังจากที่ได้ทำหนังสือถึง กสทช. เพื่อคัดค้านการประมูลคลื่น 3จี ว่าอาจเข้าข่ายฮั้วประมูลแล้ว 
พี่ด้งก็ดังเหมือนพลุแตก มีนักข่าวคอยตามติดยิ่งกว่าเซเลบ
...ต้องขอคารวะน้ำใจของพี่ด้ง แม้จะเป็นหญิงแต่ก็กล้าหาญสมกับฉายา “ไม้บรรทัด” ถือเป็นเยี่ยงอย่างข้าราชการน้ำดีของกระทรวงการคลัง